Matanga harusini

Matanga harusini

Harusi ni sherehe iliojaa furaha kinyume na hapo hugeuka
matanga.Wanaoana hujawa na furaha wakijua wanaanza maisha yao
mapya.Waliohudhuria huja kuwapa kongole maharusi na kushuhudia siku hii
kuu kutoka mwanzo hadi mwisho.Vicheko,shangwe na vigelegele husheheni
kote ukumbini.Watoto kwa wazee hujaa tabasamu.Burudani ya kipekee
huandaliwa.Watu husakata densi pasipo na wasiwasi wowote.Huweza kunywa
na kula hadi wakinai wenyewe.Watu hutoka machozi ya furaha.

Matanga ni mahali palipojaa huzuni.Kinyume na harusi,hapa machozi
hutolewa na huwa ya simanzi.Mahali hapa hasa huhusu kupoteza.Ni mahali
pa majonzi ambapo watu hushikamana pamoja ili kuwaliwaza wale
waliopoteza mtu wao wa karibu maishani.Aghalabu huhusu kifo.Hapa
kutatokea mmoja ambaye atakuwa amefariki dunia.Mtu huyu ndiye ataleta
umati mkubwa wa waja ili aweze kusitiriwa.Matanga hutokea kwa mtu yeyote
yule na mahali popote pale.Huweza kusababishwa na ajali,magonjwa,uvamizi
na hata majanga.

Daniel alikuwa kijana mtanashati sana.Siku ya siku alikuwa ameitenga ili
kupata jiko.Aliandaa harusi babkubwa na kuwaalika familia na wandani
wake wote.Kutokana na kipato chake cha juu aliagiza ukumbi upambwe
vizuri kabisa.Ukumbi ukasafishwa na kupambwa kwa maua ya waridi.Viti
vikapangwa barabara ukumbini.Nyuso za watu waliohudhuhuria harusi hii
zilivaa tabasamu.Kuna baadhi ya mabinti walisikika wakisema wanatamani
ingekuwa wanaolewa wao.Baadhi walimwonea wivu bibi harusi kwa kudai
anadekezwa sana.

Watu walimiminika ukumbini wakiwa wamevalia kishua.Akina mama walikuwa
wamepambwa kwa vipodozi.Mabinti nao hawakusazwa walikuwa wamevalia
magauni ya mishono ya kisasa.Wasimamizi wa bwana na bibi harusi
waling'ara kama nyota angani.Wote walivaa sare.Wageni walikaribishwa kwa
vitafunio na vinywaji anuwai kama vile sharubati,soda na
divai.Walipowasili walipata kuongozwa hadi vitini.Walikaa kitako huku
wakisimuliana matamanio yao kuhusiana na siku ile.Bwana harusi alikuwa
na furaha ghaya.Kila mara alionekana akitazama saa yake ya mkononi.

Ilikuwa mnamo saa sita za mchana ila mke wake mtarajiwa alikuwa
hajaungana naye."Angelina anaeza kuwa amepatwa na nini
jamani?"alijiuliza.Alihangaika huku na kule.Mchungaji naye alikuwa
tayari amewasili kuwafungisha harusi.Alionekana akimwita Daniel
akimnong'onezea jambo.Baada ya mnong'ono Daniel alionekana akipiga simu
kadhaa.Alipogundua kuwa mteja wa nambari aliyopiga hapokei alitimua mbio
na kutoka ukumbini.Wasimamizi wake walikimbia na kumrudisha.

Punde si punde gari jeupe mithili ya pamba likasimamishwa
ukumbini.Daniel kwa sasa alikuwa hawezi kujimudu.Alishangaa baba na mama
yake Angelica wakitoka nje huku wanabubujikwa na machozi.Alianza
kuwauliza sababu ya kilio chao na sehemu maalumu aliyokuwa Angelica.Wote
wawili walizidi kulia hata zaidi kisha wakanyoosha mikono yao
wakielekeza mlango wa nyuma wa gari.Daniel alijitoa kutoka mikono ya
wasimamizi wake na kulikimbilia gari.Aliyoyaona nusra yampatie mshtuko.

Aliona kitu kimefinikwa kwa shuka nyeupe.Akajikaza kama mwanaume na
kuifunua.Hakuamini macho yake.Angelica alikuwa amelala.Alipomgusa
alikuwa baridi.Akajitahidi kusikiza mdundo wa moyo wake lakini hakupata
kusikia chochote."Daniel mwenzako ametuacha, walisema wavyele wa
Angelica.Mwili wake umeletwa nyumbani hii asubuhi" waliendelea."Mke
wangu amka nakuhitaji mbona waniacha ukiwa katika dunia hii ya
mahangaiko."Daniel alikataa Katu kuamini kwamba mke wake mtarajiwa
alikuwa amekufa.Hajafa amelala tu.Alimtikisa lakini bado alisalia kama
gogo.

Waliohudhuhuria harusi hii wakamaka na kustaajabu kuhusu yote
yaliyotokea.Ndugu,jamaa na marafiki walimliwaza mwenzao kwa kufiwa na
aliyempenda Daniel na kutaka kufunga pingu za maisha naye.Daniel alilia
kama mtoto pindi ukweli ulipomwangazia macho.Vilio vikasikika
ukumbini.Familia ya bibi na bwana harusi wakaomboleza.Inasemekana Daniel
hakuweza kustahimili uchungu hivyo alipatikana ndani ya chumba kimoja
ukumbini mwa harusi akiwa amejidunga kisu baada ya kupotea kwa muda
mrefu palipokuwa na mwili wa bibi harusi.

Harusi sasa ilikuwa si harusi tena.Inasemekana kwamba bibi harusi
alipatikana kwake akiwa ameuawa usiku kabla ya sherehe yake ya
harusi.Binadamu hawaishi kusema.Baadhi yao walidai aliuwawa na mchumba
wake wa zamani baada ya kugundua alikuwa anaolewa ila Daniel alihisi
dunia imemgeuka kwa kumchukulia kipenzi chake na hivyo akaamua kujitia
kitanzi akidai hamna umuhimu wa maisha bila sabuni yake ya rohoni.

Biwi la simanzi lilitanda.Sherehe ikageuka kabisa.Badala ya burudani
vilio vilihinikiza kote.Vifo vya wawili hao vikatangazwa rasmi.Mchango
wa mazishi ukaanza mara moja.Baadaye jioni ambulensi ya hosipitali moja
ilikuja ili kuipeleka miili mochari.Huzuni,simanzi na majonzi zikaingia
ukumbini.